**Apjomu Tabulas**

Apjomu tabulas, turpmāk sauktas arī kā tāmes (sk. elektroniskā formātā .xlsx Iepirkuma nolikuma 8. pielikumu „Finanšu piedāvājuma veidne”), kas aizpildītas saskaņā ar šo prasīto informāciju, veido finanšu piedāvājumu.

Pretendentam ir jāizceno visas tāmēs norādītās pozīcijas. Pozīcijās iekļautajām cenām jābūt punktos aprakstīto darbu pilnām vērtībām, ieskaitot visas izmaksas, kas varētu būt nepieciešamas būvdarbu laikā darbu uzsākšanai un organizēšanai, kas aprakstītas kopā ar jebkuru pagaidu būvi un tās uzstādīšanu, kas var būt nepieciešama, kā arī vispārējiem riskiem, atbildību un pienākumiem, kas noteikti dokumentos, uz kuriem balstās Iepirkuma nolikums un Iepirkuma līgums.

Visas izmaksas jāizsaka eiro (EUR) bez Pievienotās vērtības nodokļa 21% (PVN). Ņemot vērā, ka būvdarbi notiks 2018. gadā, **plānojot Finanšu piedāvājumā Darba devēja sociālās apdrošināšanas obligāto iemaksu likmi (VSAOI), Pretendentam jāpiemēro 24,09% likme, kas noteikta ar 01.01.2018. (Grozījumi likumā "Par valsts sociālo apdrošināšanu" (Saeimā pieņemti 27.07.2017.)).** Finanšu piedāvājumā izdevumu pozīcijas uzrādīt, kā arī vienību izmaksas un izmaksas kopā uz visu apjomu aprēķināt, **cenu norādot ar diviem cipariem aiz komata.**

Apjomu tabulas jeb tāmes – Nolikuma 8. pielikums „Finanšu piedāvājuma veidne” – ir jāaizpilda atbilstoši veidnei un 2017. gada 3. maija Ministru kabineta noteikumiem Nr.239 „Noteikumi par Latvijas būvnormatīvu LBN 501-17 „Būvizmaksu noteikšanas kārtība”” pēc pievienotā parauga:

|  |  |  |  |  |  |  |
| --- | --- | --- | --- | --- | --- | --- |
| Nr.p.k. | Kods | Būvdarbu nosaukums | Mērvienība | Daudzums (Q) | **Vienības izmaksas** | **Kopā uz visu apjomu** |
| Laika norma (c/h) | Darba samaksas likme (EUR/h) | Darba alga (EUR) | Būvizstrādājumi (EUR) | Mehānismi (EUR) | Kopā (EUR) | Darbietilpība (c/h) | Darba alga (EUR) | Būvizstrādājumi (EUR) | Mehānismi (EUR) | **Summa (EUR bez PVN)** |
| *1* | *2* | *3* | *4* | *5* | *6* | *7* | *8* | *9* | *10* | *11* | *12* | *13* | *14* | *15* | *16* |
|  |  |  |  |  | A | B | Round(AxB=K;2) | C | D | 8+9+10 | Round(AxQ;2) | Round(KxQ;2) | Round(CxQ;2) | Round(DxQ;2) | 13+14+15 |

Pretendents nedrīkst dzēst vai koriģēt Iepirkuma komisijas apstiprinātajās tāmes formās ierakstīto. Tāmju elektroniskajai versijai jāsakrīt ar papīra formātā iesniegto versiju, tas ir, diviem cipariem aiz komata, kas parādās elektroniskajā versijā, tikpat jāparādās arī papīra formātā iesniegtajā versijā.

Pretendentam jāpārliecinās par Tāmēs iekļauto apjomu atbilstību Būvprojektiem.

Ja tiek konstatēta neatbilstība starp Būvprojektiem, materiālu specifikāciju vai tāmēm, noteicošais ir Būvprojekts. Ja tiek konstatēta neatbilstība starp Būvprojekta plāniem un profiliem, noteicošie ir plāni. Par konstatētajām neatbilstībām starp Būvprojektos, materiālu specifikāciju un tāmēs minēto, ieinteresētajam piegādātājam ne vēlāk kā Iepirkuma nolikuma 4.6. punktā noteiktajā termiņā jāinformē Iepirkuma komisija.

**Vienības cena un vispārīgie samaksas nosacījumi**

Vienības cenas ir fiksētas un nav maināmas Līguma izpildes laikā. Papildus darbu vai neparedzētu darbu vērtības noteikšanai, izmantojamas tāmēs norādītās līdzvērtīgu darbu vienības izmaksas.

Tādu izmaksu pozīciju izmaksas, kurām tāmēs Pretendents nav norādījis vienības cenu vai summu, ir ietvertas citās izmaksu pozīcijās, kurām ir norādīta vienības cena un summa.

Piedāvājuma cenā, kuru veido izmaksu pozīcijas, jābūt iekļautiem **visiem plānotajiem izdevumiem** par darbu, pakalpojumiem, materiāliem un iekārtām, kas nepieciešami Iepirkuma līguma izpildei pilnā apmērā un atbilstošā kvalitātē **saskaņā ar Latvijas Republikas normatīvajiem tiesību aktiem, atbildīgo institūciju rīkojumiem, Iepirkuma līguma noteikumiem, Tehniskajām specifikācijām, Būvprojektu.**

Nosakot darbu un materiālu cenas Pretendentam jāņem vērā, ka samaksa ir paredzēta tikai par pilnīgi pabeigtu darbu – tīru darba apjomu, svaru, izmēriem, ekspluatācijai gatavu būvi, neņemot vērā radušos atlikumus, atgriezumus, virsmas liekumus u.tml.

Vienības cenās ir jāietver visas tādas tiešas un netiešas izmaksas, kādas saistītas ar Iepirkuma līguma noteikumu un Tehniskās specifikācijas prasību ievērošanu, piem., izbūvēto darbu pārbaudes, paraugu ņemšana, ziņojumu sagatavošana, izpilddokumentācijas sagatavošana un saskaņošana, būvuzņēmēja darba telpu izveide būvlaukumā, transports, satiksmes organizācija, darbu drošība, būvvietas apsardze, ielu slaucīšana, būvvietas attīrīšana no gružiem, visa veida pagaidu darbi un palīgdarbi (piem., pagaidu gājēju ceļi, laipas, barjeras, balsti, tranšeju stiprinājumi, piebraucamie ceļi u.c.), būvdarbu vadība, darbinieku algas, nodokļi (izņemot PVN) un nodevas, apdrošināšanas, saistību izpildes nodrošinājums un citas Līgumā noteiktās garantijas un būvtāfeles.

Samaksa par padarīto darbu tiks veikta pēc faktiski padarītā, uzmērītā un izpilddokumentācijā fiksētā apjoma, nevis pēc tāmēs noteiktā daudzuma.

**Darbu izmaiņas un neparedzētie izdevumi**

Ja Iepirkuma līgumā tiek paredzētas darbu izmaiņas, jāievēro Iepirkuma līgumā noteiktā kārtība, ievērojot Sabiedrisko pakalpojumu sniedzēju iepirkumu reglamentējošo normatīvo tiesību aktu normas.